L'historiador Pablo Rodríguez  Alonso acaba de publicar el llibru De totalitarios a "demócrates". Franquismu, fascismu y nazismu na II Guerra Mundial al traviés del diariu xixonés Voluntad, obra qu'algamó l'añu pasáu'l XII Premiu d'investigación histórica Rosario de Acuña. El llibru ta publicáu por Zahorí Ediciones.    Nesta investigación, l'autor fai un repasu al discursu ellaboráu desde Voluntad, mediu d'espresión oficial del falanxismu xixonés, un periódicu que foi la voz de los ganadores de la Guerra Civi y nel que los mensaxes de venganza contra los vencíos, d'emponderamientu del totalitarismu nazi y fascista, y de denuncia de la democracia y les llibertaes van ser una constante. Sicasí, como señala'l llibru, esi discursu va dir cambiando de la que l'escenariu internacional, marcáu pola Segunda Guerra Mundial, vaiga averándose a la derrota final d'Alemaña, Italia y Xapón.    L'autor, Pablo Rodríguez Alonso (Xixón, 1979), ye llicenciáu n'Historia pola Universidá d'Uviéu. Tien publicao los artículos «El  nacionalismo bretón desde 1945 a la actualidad» na obra recopilatoria de les I Xornaes d'Historia Contemporánea y «La nacionalización llingüística nos Estaos-nación: l'exemplu español» nel llibru Teoría e historia de los nacionalismos contemporáneos, dambos editaos pola Facultá d'Historia de la universidá asturiana. Asinamesmo tien editao'l poemariu La lluz del Nordés (Trabe, 2006), ganador del XV Premiu Teodoro Cuesta de Poesía.